題張仲寅甘老堂
作者：曾丰
朝代：宋

paragraphs: 功名鏡裏猶黑頭，誰子速之營菟裘。
四朝元老人姓周，掃三大字蟠蛟虬。
元老之門幾從遊，天上公子第一流。
十論較之過秦優，記室有勞無束脩。
郊霈異恩小相酬，過而睨之海中漚。
從渠進進吾休休，胸中一壑復一丘。
酒發詩豪不宜搜，風月自與毫端謀。
木奴竹君歲所收，不翅漢家千戶侯。
歸哉老矣餘何求，舐蜜啖蔗味悠悠，孤松野鶴無春秋。